Milwaukee Bucks s-a impus în faţa formaţiei Oklahoma City Thunder, cu scorul de 118-93, pe propriul teren, în capul de afiş al meciurilor de duminică din liga profesionistă nord-americană de baschet (NBA), informează AFP, potrivit Agerpres.
Starul grec Giannis Antetokounmpo, revenit după o accidentare, a înscris 30 de puncte pentru Bucks, adăugând şi 19 recuperări, un record în acest sezon.
Milwaukee Bucks, care a mizat şi pe Khris Middleton, autor al celei de-a doua triple-duble din carieră (categorie statistică de peste zece unităţi), cu 11 puncte, 10 recuperări şi 10 pase decisive, şi-a consolidat locul doi în Conferinţa de Est (46 victorii-25 eşecuri), dar la distanţă de liderul absolut Boston Celtics (57 victorii-14 înfrângeri).
Oklahoma City Thunder se află pe locul secund în Conferinţa Vestului, cu 49 de victorii şi 21 înfrângeri, în timp ce primul loc este ocupat de Denver Nuggets, cu 50 victorii şi 21 înfrângeri.
Aproape 300 de puncte s-au înscris, tot duminică, în meciul câştigat de Los Angeles Lakers cu 150-145 în faţa formaţiei Indiana Pacers. Pentru prima oară în peste trei ani, patru jucători de la aceeaşi echipă au înscris peste 25 de puncte: Anthony Davis (36), LeBron James (26), Spencer Dinwiddie (26) şi Austin Reaves (25).
Această victorie îi permite lui LA Lakers să-şi consolideze locul 9 în Conferinţa de Vest.
Alte rezultate de duminică:
Minnesota Timberwolves - Golden State Warriors 114-110
Miami Heat - Cleveland Cavaliers 121-84
Detroit Pistons - New Orleans Pelicans 101-114
Los Angeles Clippers - Philadelphia 76ers 107-121